Joernaal - Wat is Ware Liefde?
Ek het al 'n paar keer in my lewe met 'n joernaal begin; net om dit weer na 'n paar maande 'n stadige dood te laat sterf. 'n Joernaal was vir my 'n boek waarin ek al my wense neergeskrywe het en God bedank het vir alles wat ek gekry het. Dit kon net sowel 'n geskrewe gebed gewees het. Sedert ek bewus geword het van die liefde van God binne my en om my, het 'n joernaal vir my 'n heel ander betekenis gekry.
Dit het 'n boek geraak waarin ek alles wat op my hart is met God deel. Dit gaan veral oor my verhouding met God en ek skrywe daarin oor al my belewenisse van Hom. Ek vra ook allerhande vrae oor die dinge omtrent Hom wat ek nog nie verstaan nie en kry dan dikwels antwoorde as God deur my gedagtes met my praat.
Om in my joernaal te skryf is vir my werklik 'n belewenis van God. Ek glo, dat solank as dit vir my moontlik is, sal ek in my joernaal skrywe. Sal jy nie ook in 'n joernaal wil skryf nie, veral as jy in ag neem dat jy God, daardeur beter sal leer ken?